[Urbanus Episcopus, servus servorum Dei, Monachis sancti Petri apud Bainsonum, salutem et Apostolicam benedictionem. Et Religionem augere, et Religiosorum quieti prospicere, officii nostri nos impellit auctoritas. Religionis igitur conservandæ gratia, nos Bainsonensem locum, in quo per Dei gratiam conversamini, qui nos ex parentum jure contingit, Cluniacensi Cœnobio contradentes, tam vos quam successores vestros decreti præsentis auctoritate munimus. Ipsum enim locum, sicut et cætera Cluniacensis Cœnobii membra, liberum perpetuò permanere decernimus: ut quæcumque hodie justè, vel ex parentum nostrorum dono, vel ex aliorum fidelium oblatione possidet, sive in futurum possidebit, sive justè et canonicè poterit adipisci; firma vobis semper et illibata permaneant: Nec Parochiæ ipsius Episcopo, nec Episcopi Archidiaconis liceat, aut vobis, aut Capellanis vestris molestias aliquas vel injurias irrogare, nec aliquid prorsùs exigere præter annuos solidos viginti, qui ex præcedentium Episcoporum et patris prædecessoris mei consensu instituti sunt Suessionensibus Canonicis persolvendi. Alias tam vos quam Capellani vestri quieti semper ac liberi, salvo Episcopalis reverentiæ debito permaneatis. Si quis autem præcepti hujus tenore cognito contraïre præsumpserit, tamquam Sedis Apostolicæ contemptor, Apostolicæ Ecclesiæ judicio et spiritus sancti gladio feriatur. Datum Turonis per manum Joannis Cardinalis XIII. Kal. Apr. anno Dominicæ Incarnationis M.XC.VI. Pontificatus autem Domni Vrbani II. Papæ IX. indict. IV.]